2 vas nadat hulle met lyk in huis betrap is | Netwerk24
Deur Cara-Lee Dorfling 14 Junie 2021 16:44
Die lyk van Richard Adams (87) is Saterdagaand in sy huis in Walmer, Gqeberha (Port Elizabeth), gevind. Die lyk was volgens die polisie met 'n kombers toegedraai.
Die huis in Walmer waar die lyk van Richard Adams (87) die afgelope naweek deur die polisie gevind is. Foto: Lulama Zenzile
Dít kom nadat Adams se dogters omstreeks 18:30 by sy huis opgedaag het, maar hy nie die deur oopgemaak het nie. Hulle het agterdogtig geraak toe hulle beweging in die huis sien, en het die polisie gebel.
Kapt. Sandra Janse van Rensburg, polisiewoordvoerder, sê die dogters het 'n spaarsleutel aan die polisie gegee waarmee die polisie toegang tot die huis verkry het.
'n Man (36) en vrou (28) is in die huis betrap. Die polisie het 'n geslote kamerdeur oopgedwing, waar Adams se lyk in die kombers gevind is.
Die man en vrou is onbekend aan die familie en is in die huis in hegtenis geneem.
Familielede het Maandag buite Adams se huis gestaan nadat die polisie hul forensiese ondersoek afgehandel het.
Een van die familielede het gesê hulle gaan nie kommentaar lewer nie, aangesien hulle slegs weet Adams is in die huis vermoor en hulle nog nie verdere inligting het nie.
Volgens die polisie het Adams verskeie steekwonde opgedoen, en 'n lykskouing sou Maandagmiddag gedoen word.